FI Euroopan unionin virallinen lehti C 187/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2018/C 187/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”MAHÓN-MENORCA”

EU-nro: PDO-ES-0083-AM02-15.6.2017

SAN ( X ) SMM ( )

1. Hakijaryhmä ja oikeutettu etu

Consejo Regulador de la Denominación de Origen Protegida Mahón-Menorca. Ctra. Des Grau, km. 0,5 07700-Mahón (Menorca) Baleares ESPAÑA P. +34 971362295 Sähköposti: quesomahon@infotelecom.es

Tuottajia ja valmistajia edustava elin, jonka tehtävänä on edustaa ja puolustaa suojattua alkuperänimitystä, antaa siitä takeet ja edistää sen menekkiä.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alueeseen — ☒ Merkinnät — ☐ Muu [täsmennettävä]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1 Muutos

Muutetaan eritelmän B. kohtaa (Tuotteen kuvaus) seuraavasti:

— Muutetaan painoluokkaa 1–4 kilogrammasta 0,6–4 kilogrammaan.

Muutetaan suojatun juuston painoa siten, että ylärajana säilyy 4 kilogrammaa ja alaraja muutetaan 1 kilogrammasta 0,6 kilogrammaan.

Aiempi teksti: ”Paino 1–4 kg.”

Uusi teksti: ”Paino 0,6–4 kg.”

Perustelu:

Tuotteen painoa muutetaan, koska viime vuosien aikana on todettu pienempien juustojen kysynnän olevan kasvussa merkittävällä markkinasektorilla.

Pienempien eli 0,6–1 kilogramman painoisten juustojen on täytettävä kaikki muut SAN Mahón-Menorcan eritelmässä vahvistetut ominaisuudet.

Sen varmistamiseksi, että aistinvaraiset ominaisuudet (tuoksu, rakenne ja maku) säilyvät ennallaan, Baleaarien yliopiston kemian osaston toteutti tutkimuksen, jossa tarkasteltiin 0,6–1 kilogramman painoisia juustoja. Juustojen valmistajat olivat rekisteröityneitä SAN Mahón-Menorca -juuston valmistajia, jotka toimivat raaka-aineen, tuotanto-olojen ja kypsytyksen osalta eritelmää noudattaen.

Tutkimuksen tavoitteina oli yhtäältä analysoida, erosivatko rekisteröityneiden SAN Mahón-Menorca -juuston valmistajien valmistamien alle yhden kilogramman painoisten juustojen aistinvaraiset ominaisuudet suojatun alkuperänimityksen saaneiden juustojen vastaavista ominaisuuksista, ja toisaalta tutkia juuston kypsyysastetta keskimääräisen kosteuspitoisuuden, kosteuden jakautumisen (kosteusprofiilin) ja rakenteen perusteella. Lisäksi arvioitiin, missä ajassa alle yhden kilogramman painoiset juustot saavuttivat edustavien SAN Mahón-Menorca -juustojen kypsyysasteen.

Tutkimuksen päätelmä oli, etteivät 0,6–1 kilogramman painoisten juustojen aistinvaraiset ominaisuudet eronneet suojatun alkuperänimityksen saaneiden juustojen vastaavista ominaisuuksista. Lisäksi todettiin, että 0,6–1 kilogramman painoisten juustojen keskimääräinen kosteuspitoisuus ja samoin kypsyysaste ovat samanlaisia kuin suojatun alkuperänimityksen Mahón-Menorca -juustoilla.

Näin ollen voidaan todeta, ettei juuston vähimmäispainon laskemisella 0,6 kilogrammaan ole vaikutusta eritelmässä vahvistettujen ominaisuuksien kannalta.

5.2 Muutos

Muutetaan eritelmän H. kohtaa (Merkinnät) seuraavasti:

— Muutetaan SAN Mahón-Menorca -juuston logoa ja etiketin tyyppiä.

Aiempi teksti: Kulutukseen tarkoitetussa juustossa on oltava sääntelyneuvoston myöntämä numeroitu vaatimustenmukaisuusmerkki (ns. vastaetiketti). On vahvistettu kaksi erilaista vastaetikettityyppiä, Mahón-juustolle ja Mahón Artesano -juustolle.

Uusi teksti: Kulutukseen tarkoitetun juuston etiketissä on oltava alkuperänimityksen tunnus ja tarkastusnumero:

Perustelu:

Suojatun alkuperänimityksen tunnusta modernisoidaan tuotteen tunnistamisen helpottamiseksi. Selkeämmän kuvan ansiosta kuluttajat havaitsevat tuotteen paremmin.

Lisäksi vaatimus, että tunnus sisältyy sääntelyneuvoston myöntämään vastaetikettiin, korvataan mahdollisuudella sijoittaa tunnus suoraan tuotteen etikettiin.

YHTENÄINEN ASIAKIRJA

”MAHÓN-MENORCA”

N UE PDO-ES-0083-AM02-15.6.2017

SAN ( X ) SMM ( )

1. Nimi

”MAHÓN-MENORCA”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Puristettu juusto, valmistettu rotujen friisiläinen, mahonesa/menorquina ja/tai parda alpina lehmän täysmaidosta, jossa voi olla lisättynä menorquina-rodun lampaan maitoa enintään suhteessa 5/100.

Suojattu alkuperänimitys käsittää kaksi juustolajia: Mahón-Menorca Artesano -juustoa valmistetaan pienjuustoloissa raakamaidosta, ja Mahón-Menorca -juustoa valmistetaan teollisissa juustoloissa maidosta, jolle on suoritettu jokin käsittely ja/tai johon on sovellettu jotakin menetelmää säilyvyyden parantamiseksi.

Kummallekin juustolajille vahvistetaan nimitykset ”semicurado” (puolikova), kun kypsytys kestää alle 150 päivää ja ”curado” (kypsytetty), kun kypsytys kestää pidempään, ottaen huomioon, että Mahón-Menorca Artesano -juustolla kypsytysajan on oltava vähintään 60 päivää.

Valmiiksi kypsytetyn juuston keskimääräiset ominaisuudet ovat seuraavat:

Muoto: neliöpohjainen suuntaissärmiö, jonka kulmat ja reunat on pyöristetty.

Korkeus: 5–9 cm.

Paino: 0,6–4 kg.

Kuori on tiivis ja rasvainen ja sen väri vaihtelee keltaisesta kellanruskeaan. Pienjuustoloiden juuston uloimmassa kuoressa on liinan (fogasser) laskosten jättämiä jälkiä.

Juuston sisus on kiinteärakenteinen, hyvin leikkautuva ja norsunluun värinen.

Maku on kevyesti hapan ja hivenen maitomainen, ja kypsytetyillä juustoilla maun hallitseva piirre on pistävyys, joka on korostuneempi pitkään kypsytetyissä juustoissa. Kolot ovat muodoltaan pyöreähköjä, niiden koko vaihtelee mutta ne eivät ole hernettä suurempia, ne ovat jakautuneena epäsäännöllisesti eikä niitä ole paljon.

Rasvapitoisuus on vähintään 38 prosenttia kuiva-aineesta, kuiva-aineen kokonaispitoisuus on vähintään 50 prosenttia.

3.3 Rehut (vain eläinperäiset tuotteet) ja raaka-aineet (vain jalostetut tuotteet)

Karjan ruokinta tapahtuu perinteisin menetelmin, käyttäen hyväksi alueen parhaita laitumia.

Luonnonniityt sijaitsevat yleensä mailla, joita aiemmin on muokattu ja joilla karjanhoito on tullut maanviljelyn tilalle. Ne ovat luontaisesti syntyneitä muodostelmia, joiden kasvusto on tiheää ja korkeaa. Vallitsevina ovat sellaiset heinä- ja palkokasvilajit, joiden laidunarvo on hyvä.

Tärkeimpiä viljeltyjä rehukasveja ovat nätkin, ohra, kaura, maissi, apila ja raiheinä.

Laidunkausi kestää tavallisesti marraskuusta toukokuuhun. Laidunrehun ylijäämä säilötään tai niitetään ja kuivataan heinäksi keväällä huhti-toukokuussa karjan ruokkimiseksi laidunten käydessä niukaksi. Rehua täydennetään tiivisteillä ja sivutuotteilla.

Sateen määrällisen ja ennen kaikkea alueellisen vuotuisen vaihtelun ja voimakkaan tuulen (nk. tramontana) vuoksi on vaikeaa taata kullakin viljelykaudella, että saarella tuotetaan koko tarvittu rehumäärä. Kuitenkin 70 prosenttia karjan ruokintaan käytetystä nurmirehusta saadaan Menorcan saarelta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Maidontuotannon sekä juuston valmistuksen ja kypsytyksen on tapahduttava maantieteellisellä alueella, joka käsittää koko Menorcan saaren.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Etiketissä on oltava maininta: Queso ”Mahón-Menorca” (”Mahón-Menorca”-juusto).

Kulutukseen tarkoitetun juuston etiketissä on oltava alkuperänimityksen tunnus ja tarkastusnumero:

4. Maantieteellisen alueen tarkka rajaus

Alue, jolla maito tuotetaan ja juusto valmistetaan ja kypsytetään, on Menorcan saari. Se sijaitsee 18 meripeninkulman päässä Mallorcasta ja 130 meripeninkulman päässä Barcelonasta. Koordinaatit ovat seuraavat: 39°48′ ja 40°05′ pohjoisen leveysasteen välissä ja 3°47′ ja 4°20′ itäisen pituusasteen välissä.

5. Yhteys maantieteelliseen alueeseen

5.1 Maantieteellisen alueen erityisyys

Maaperä- ja ilmasto-olojen vuoksi, erityisesti tuulen vaikutuksesta, karjanhoidolla on aina ollut Menorcalla suurempi merkitys kuin maanviljelyllä.

Menorcan saaren pinta-ala on noin 689 neliökilometriä, ja se jakautuu kahteen vyöhykkeeseen – pohjoisessa on tramontana, maasto-oloiltaan jyrkempi alue, ja etelässä migjorn, jonka pinnanmuodot ovat loivempia ja yhtenäisempiä, joskin siellä on syviä rotkoja. Saaren korkein kohta on Monte Toro, joka sijaitsee 358 metrin korkeudella.

Ilmasto on leuto, lämpötila ei nouse yli 34 °C:n kesällä eikä laske alle 5 °C:n talvella. Keskilämpötila on kesällä 23 °C ja talvella 10 °C.

Vuotuinen sademäärä on keskimäärin jonkin verran yli 600 mm, ja se yhdessä meren läheisyydestä johtuvaan suureen suhteelliseen kosteuteen perustuvan runsaan kasteen kanssa luo edellytykset sille, että saarella on riittävästi laidunta lähes 20 000 eläimen nautakarjalle, josta lypsylehmiä on noin 15 000.

Laidunkausi kestää marraskuusta toukokuuhun. Laidunrehun ylijäämä säilötään tai niitetään ja kuivataan heinäksi keväällä huhti–toukokuussa karjan ruokkimista varten laidunten käydessä niukaksi.

Kasviston muodostavat pääasiassa nätkin, villivehnät, ohra, kaura, apilat ja raiheinät.

Maaseutuomaisuus jakautuu maatiloihin (llocs). Niitä hoitaa tavallisesti yksi perhe, joka asuu tilalla viljellen maata ja kasvattaen karjaa perinteisten käytäntöjen mukaisesti.

Menorcan maisemaa luonnehtivat suuren osan vuotta vihreä väri, jonka sävy vaihtelee viljely- ja laidunkasvien tai puulajien mukaan, ja sitä rikkova tiheä verkko kivimuureja, jotka liittyvät saarella laajasti harjoitettuun karjanhoitoon sekä ohuen maakerroksen ja kalliomuodostelmien hallitsemaan maastoon. Kivimuuria lasketaan olevan yli 15 000 kilometriä. Niistä muodostuu aidattuja alueita (tanques), jotka helpottavat karjan laidunnusta ja säästävät karjanhoitoon tarvittavaa työtä.

5.2 Tuotteen erityisyys

Mahón-Menorca -juusto on muodoltaan neliöpohjainen suuntaissärmiö, jonka kulmat ja reunat on pyöristetty. Kuoren väri vaihtelee keltaisesta kellanruskeaan. Maku on kevyesti hapan ja hivenen maitomainen, ja kypsytetyillä juustoilla maun hallitseva piirre on pistävyys, joka on korostuneempi pitkään kypsytetyissä juustoissa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN)

Fyysistä ympäristöä määrää perustavasti Välimeren ilmasto. Vuotuinen sademäärä on keskimäärin jonkin verran yli 600 mm, ja se yhdessä meren läheisyydestä johtuvaan suureen suhteelliseen kosteuteen perustuvan runsaan kasteen kanssa luo edellytykset hyvälaatuisen nurmirehun tuotannolle. Kun eläimet syövät pääasiassa tätä rehua, saadaan tuloksena maitoa ja edelleen juustoa, johon kehittyvät kyseiselle juustolajille ominaiset fysikaalis-kemialliset ja aistinvaraiset ominaisuudet.

Juuston erityinen muoto perustuu perinteiseen tapaan, jolla juustomassa muovattiin. Se tapahtui ympäröimällä massa neliönmuotoisella puuvillaliinalla, joka solmittiin yhteen neljästä kulmastaan.

Mahón-Menorca Artesano -juuston valmistukseen liittyvä erityinen käytäntö on myös kuoren pinnan käsittely kypsytyksen aikana voitelemalla se voilla, oliiviöljyllä tai oliiviöljyn ja paprikaöljyn seoksella. Tämä toimenpide, joka toistetaan useita kertoja kypsytyksen aikana, estää juuston pintaa kuivumasta äkillisesti ja antaa juustolle sen värin ja tyypillisen ulkonäön.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.caib.es/sites/qualitatagroalimentaria/es/formatge_mahon-menorca-46241

(1) EUVL L 343, 14.12.2012, s. 1.